משחק קלפים חדש הנקרא בתרגום חופשי "חדי קרן לא יציבים" (Unstable Unicorns) השלים בסוף השבוע האחרון קמפיין קיקסטארטר מהאגדות. המטרה הראשונית של היזם האמריקני ראמי באדי הייתה לגייס 10,000 דולר בתוך חודש כדי לממן את הפקת המשחק, אבל הוא הגיע ליעד תוך 71 דקות בלבד - ובתום הפרויקט כבר אסף יותר מ-1.8 מיליון דולר בעזרת 30 אלף תומכים מכל העולם.
השחקנים במשחק הזה מתבקשים לבנות "צבא חדי קרן". בחפיסה יש שלושה סוגים של חדי קרן – בייבי, בייסיק ו"קסום" - והראשון שמצליח לאסוף שבעה חדי קרן ("אורווה", בלשון המשחק) הוא המנצח. "היזהרו!", נכתב בעמוד הקיקסטארטר של הפרויקט. "אם תתקדמו מהר מדי, אתם תהפכו למטרה של כולם".
אך ישנם כמה מכשולים בדרך לניצחון; קלפי "צהלה" (Neigh) למשל יכולים לבטל צעדים אסטרטגיים של שחקנים אחרים וקלפי "פנדמוניום" הופכים את כל חדי הקרן שלך לפנדות. לפי אתר מימון ההמונים, המשחק מתאים לשניים עד שמונה שחקנים בגילאי 14 ומעלה. המשחק צפוי להגיע לתומכים עד פברואר הקרוב.
"אם המחשבה על חדי קרן אגרסיביים, אלימים ולעתים פתיינים מדברת אליכם, אנחנו נשמח לתמיכתכם בפרויקט", מסביר היזם באדי בסרטון של הקמפיין. בעמוד הקיקסטארטר אף צוין כי "'חדי קרן לא יציבים' הוא משחק קלפים אסטרטגי שמשלב את שני הדברים האהובים על כולם: הרס וחדי קרן".
בראיון לאתר Fortune הוסיף באדי, תושב סנט לואיס בשנות ה-20 לחייו: "תמיד הייתה לי אובססיה משונה לחדי קרן. בעיניי, חדי קרן תמיד היו יצורים מיתיים שקשורים לפאר ולשלמות, אבל אני אוהב להפוך את זה לגמרי". עם זאת, הוא לא נותן להצלחה האדירה לסחרר אותו וכבר חושב קדימה על משחק המשך.
כל התגובות לכתבה "פי 180 מהמבוקש: הגיוס של משחק חדי הקרן"